
ועדת הכספים
02/12/2013

הכנסת התשע-עשרה
נוסח לא מתוקן

מושב שני
<פרוטוקול מס' 227>
מישיבת ועדת הכספים
יום שני, כ"ט בכסלו התשע"ד (02 בדצמבר 2013), שעה 10:00
<סדר היום:>
<אישור העמדת הלוואה לחברת התעשייה הצבאית לישראל בע"מ בהתאם לסעיף 10 לחוק החברות הממשלתיות>
נכחו:

<חברי הוועדה:> 
ניסן סלומינסקי – היו"ר
מיכל בירן

בועז טופורובסקי

אראל מרגלית

חמד עמאר

ראובן ריבלין

אלעזר שטרן

עפר שלח

סתיו שפיר

<מוזמנים:> 
	צחי מלאך
	–
	ר' אגף הכספים, משרד הביטחון

	אמיר אדרי
	–
	רכז תעשיות ביטחוניות, אגף התקציבים, משרד האוצר

	יובב גביש
	–
	רכז תעשיות ביטחוניות, רשות החברות הממשלתיות, משרד האוצר

	אבי פלדר
	–
	מנכ"ל, התעשייה הצבאית

	זמירה גנני
	–
	סמנכ"ל לכספים ובקרה, התעשייה הצבאית

	שמואל בירנבוים
	–
	נהג מנכ"ל, התעשייה הצבאית

	יצחק יהודה
	–
	יו"ר ארגון העובדים, התעשייה הצבאית

	רונית אקשטיין
	–
	התעשייה הצבאית

	עו"ד נילי אבן-חן
	–
	התנועה לאיכות השלטון

	צבי קסלר
	–
	לוביסט, מייצג את לשכת התיאום של הארגונים הכלכליים


<ייעוץ משפטי: >
אייל לב ארי
שלומית ארליך
<מנהל הוועדה:>
טמיר כהן
<רישום פרלמנטרי:>
אירית שלהבת
<אישור העמדת הלוואה לחברת התעשייה הצבאית לישראל בע"מ בהתאם לסעיף 10 לחוק החברות הממשלתיות>
<היו"ר ניסן סלומינסקי:>
בוקר טוב, אנחנו מתחילים את הישיבה. בגלל חג החנוכה זמננו קצר. הנושא הראשון הוא העמדת הלוואה לחברת התעשייה הצבאית לישראל.

<מרב מיכאלי:>
סליחה, יש לי הצעה לסדר לפני הדיון על הרדיו האזורי. 

<היו"ר ניסן סלומינסקי:>
עוד לא הגענו לזה. יש לנו שני סעיפים שאנחנו רוצים שהדיון בעניינם יימשך 5 דקות.

בזמנו היה נוהג, שהמשיך 10 שנים לפחות, שמגיעים לוועדת הכספים ומאשרים 70 מיליון שקל בכל 3 חודשים למשכורות לתע"ש. כולם יודעים שהמצב הזה לא סביר. במלחמות היהודים – פעם משרד הביטחון, פעם משרד האוצר, פעם ההסתדרות, כל פעם היה משהו, וכל אימת שהגיעו לשלב שעומדים לסיים פרצה מחלוקת וזה נתקע. שולמו סכומי עתק גם לעובדים שאליבא דכולא עלמא כבר זמן רב לא היו צריכים להיות שם, עובדים שעשו את שלהם בכבוד. 

אנחנו כאן בוועדה החלטנו שזהו, אנחנו מפסיקים עם זה. היה קצת קשה. אמרו לנו: אתם לא נותנים משכורות. אמרנו, עדיף שפעם אחת נעצור את העסק ושהוא ייפתר מאשר שזה יימשך ויימשך. ואכן כתוצאה מכך שעצרנו את ההעברות הכספיות התקיימה ישיבה בחדר האחורי שלנו, בהשתתפות מנכ"ל משרד הביטחון ואנשיו, מנכ"ל המפעל, יושב-ראש ועד העובדים, אבי ניסנקורן נציג ההסתדרות, שהוא ראש האיגוד המקצועי ומשרד האוצר כמובן. דפקנו על השולחן ואמרנו: לא יעזור, הכסף לא יעבור עד שלא תיפתר הבעיה. 

אז התעוררה בעיה בין משרד האוצר ובין משרד הביטחון. לא אלאה את כולם בפרטים כרגע. בסופו של דבר גם צירפו את ראש הממשלה, קרי: מנכ"ל משרד ראש הממשלה שמטפל מטעמו. היתה התחייבות של כולם שאם זה לא ייפתר עד 27 בחודש נובמבר תתכנס ועדת השרים להפרטה שתכריע במחלוקת, ואם היא לא תצליח אז ראש הממשלה באותו יום יקבל החלטה. בקיצור, ב-27 בנובמבר, בשעות הלילה, הנושא הזה יוחלט. 
לשמחת כולם – אני לא רוצה להגיד להפתעת כולם, אבל לשמחת כולם – אכן זה התקיים. עמדתם בקשר כל הזמן. ב-27 בנובמבר התכנסה ועדת השרים לענייני הפרטה וסוכמו הדברים וההפרטה יוצאת לדרך. 

קודם כול, אני רוצה לשבח את חברי ועדת הכספים, שעמדו בעוצמה ועזרו מאוד לזרז את הסאגה הזאת, עזרו מאוד. סוף כל סוף אחרי כל-כך הרבה שנים היא נפתרה. 

מה שאנחנו עושים היום הוא דבר אחד. נערוך ישיבה מיוחדת שאליה יבואו כולם כדי לפרוש בפנינו – עכשיו הם עובדים על זה – את כל מתווה הסיכום וההפרטה, כולל נושא הקרקעות. לא עכשיו. הם יפרשו בפנינו את זה. ניתן להם רק עוד זמן להכין את כל הדברים שעוד צריך לסגור. אולי בעוד חודש, אני לא יודע מתי, יהיו דברים ברורים יותר שאפשר יהיה להציג כבר באופן סופי, למרות שהמתווה באופן כללי קיים. 

מה שאני רוצה כרגע, אם אתם זוכרים היתה בקשה להעביר 70 מיליון שקל, ואחר-כך עוד 100 מיליון שקל, בסך הכול 170 מיליון שקל ואנחנו, על סמך הסיכום שהיה, שב-27 בנובמבר הנושא ייסגר, העברנו 70 מיליון שקל ושמרנו 100 מיליון שקל כדי לממש את הסיכום. ואכן הסיכום בוצע, אז עכשיו אני רוצה להביא לאישור את 100 מיליון השקלים הנוספים כדי שיוכלו לשלם משכורות. המתווה יצא לדרך. 

<אראל מרגלית:>
מה קרה עם ה-700 מיליון שקל? הרי היתה מחלוקת. איך זה נפתר? 

<היו"ר ניסן סלומינסקי:>
זה נפתר. יציגו לנו את המתווה כולו. יבואו לכאן בעוד כחודש ימים ונשמע הכול, כולל על נושא הקרקעות. יש התניות בהתניות, אבל הכול מסוכם וחתוך.

<עפר שלח:>
עדיין אין הכרעה. יש הכרעה כמה יקבל משרד הביטחון עבור שחרור קרקעות, אבל מה על הטענה שלו שבהסכם קודם דחו לו?

<היו"ר ניסן סלומינסקי:>
הנושא הזה כבר לא מהווה עילה. המחלוקת הסתיימה. כלומר, משרד הביטחון התחייב – ושוב, אני לא רוצה להיכנס לפרטים – לקנות ב-500 מיליון שקל בכל שנה ומשרד האוצר התחייב להעביר למשרד הביטחון סכום כסף. אני לא רוצה סתם להגיד דברים. נקבל פירוט מסודר בעוד כחודש ימים, עם לוחות הזמנים. אנחנו נצטרך לעקוב אחרי זה כדי לראות שהדברים מתממשים ושב-2020 תע"ש תהיה בדרום והתוכניות ל-45,000 יחידות דיור כבר ייצאו לפועל. 
<אראל מרגלית:>
לְְְמה אנחנו נדרשים היום?

<היו"ר ניסן סלומינסקי:>
לאשר את ההלוואה של 100 מיליון שקל. בפעם הקודמת נתבקשנו לאשר 170 מיליון שקל. שחררנו להם 70 מיליון שקל ואמרנו שאם באמת ב-27 בנובמבר ייחתך הנושא אז נשחרר גם את הסכום הנוסף. הם עמדו בדבריהם, ההפרטה יצאה לדרך, התוכנית קיימת ואנחנו יכולים לשחרר להם את הכסף. 

<אראל מרגלית:>
אני בעד שנסיים את העניין הזה, אבל אמרו לנו שעד 27 בנובמבר העניין ייסגר, המתווה ייסגר. מישהו יכול לתת לנו את- - -

<היו"ר ניסן סלומינסקי:>
הוא סגור. אמרתי, אזמן אותם לישיבה מיוחדת שבה יציגו לנו את כל המפרט, אבל הנושא נסגר.  

<חמד עמאר:>
זה ה-100 מיליון האחרון שיבוא לכאן לאישור?

<היו"ר ניסן סלומינסקי:>
נפלה החלטה, התקבלו הסיכומים. פשוט היום אין לנו זמן, והנושא גם צריך להיסגר עוד קצת. בעוד כחודש יביאו לנו את כל המפרט.

<חמד עמאר:>
זה הלוואה אחרונה שאנחנו אמורים לאשר?

<היו"ר ניסן סלומינסקי:>
אני לא יודע להגיד לך. ייתכן שיהיו עוד, אבל עכשיו הדרך כבר הולכת לפתרון, כלומר המתווה כבר רץ וקיים וכבר יפעל לפי זה. 

<אראל מרגלית:>
היתה שאלה אחת. בישיבה הקודמת חבר הכנסת רובי ריבלין נתן לנו את העיקרון, של "נעשה ונשמע", כי כאשר מדובר בעובדים אנחנו לא מחזיקים אותם בתור בני ערובה להסכם הזה. אז קודם כול, אני בעד גם הפעם לשלם את היתרה לעובדים. אבל מבחינת המתווה, בפעם שעברה אתה דרשת בתקיפות ובצדק, וקיבלת הבטחה שעד 27 בנובמבר- - - 
<היו"ר ניסן סלומינסקי:>
נסגר, המתווה כולו נסגר. 

<אראל מרגלית:>
אני מבין שלא מציגים עכשיו את הכול, אבל המחלוקת המרכזית היתה על ה-700 מיליון שקל, אם משרד הביטחון מוציא את זה, אם משרד האוצר, אם זה תקציב נוסף. אנחנו רק רוצים להבין, אם אתם אומרים שאנחנו מעבירים את זה, ונשמע אחר-כך על המתווה, כי הפרטים עוד מגובשים, בסדר, אבל אם הפרטים גובשו אז אנא תגידו לנו ב-2-3 משפטים מה הסיכום, איך הגיעו בסוף להסכמה. 

<היו"ר ניסן סלומינסקי:>
אני אומר שוב, הפרטים עכשיו מתגבשים ולכן אני רוצה, אחרי שהכול ייגמר, שיבואו לכאן ויציגו לנו. אנחנו גם נצטרך לאשר משלב לשלב את הדברים וגם לעקוב אחרי זה. 
<אראל מרגלית:>
משרד האוצר ומשרד הביטחון הסכימו ביניהם?

<היו"ר ניסן סלומינסקי:>
כן, הגיעו לסיכום. נציג משרד האוצר נמצא כאן. הגיעו לסיכום? כן. נציג משרד הביטחון נמצא כאן. הגיעו לסיכום? כן. נציגי תע"ש, הגיעו לסיכום? כן. יושב-ראש ועד העובדים, הגיעו לסיכום? כן. נגמר הסיפור מן הבחינה הזאת. איך אומרים, בדרך תמיד יהיו מהמורות, אבל לפחות נגמר, סוכם, אין מחלוקות,  נגיד כך. ייתכן שיצוצו בדרך דברים נוספים, כמו בכל דבר כזה. זה פרויקט ענק.
מי בעד אישור העמדת הלוואה לחברת התעשייה הצבאית לישראל בע"מ בהתאם לסעיף 10 לחוק החברות הממשלתיות? מדובר כאן על 100 מיליון שקל. מי בעד? ירים את ידו. מי נגד? מי נמנע?

הצבעה

בעד – פה אחד
ההצעה לאשר העמדת הלוואה לחברת התעשייה הצבאית לישראל בע"מ בהתאם לסעיף 10 לחוק החברות הממשלתיות, נתקבלה.
<היו"ר ניסן סלומינסקי:>
ההצעה אושרה. אין מתנגדים ואין נמנעים. ההלוואה אושרה. 

רבותי, תודה רבה לכם, שיהיה בהצלחה. נקבע אתכם זמן שבו תבואו לכאן ותציגו בפנינו את כל המתווה באופן מפורט. שוב, אנחנו נמשיך לעקוב אחריכם בשמחה, כפי שאומרים. לא כאיום אלא בשמחה. אני יודע שכולם רוצים שהעסק הזה ייפתר. שיהיה בהצלחה לכולם. 

<אראל מרגלית:>
שיהיה בהצלחה, באמת, סוף-סוף. זה מ-2005.

<היו"ר ניסן סלומינסקי:>
מ-2005, והתחיל כבר ב-2003. חלק מהעניין, יש לזקוף לזכותנו שאמרנו: זהו זה, לא עושים יותר. 

<אראל מרגלית:>
כל הכבוד לך ולוועדה.

<הישיבה ננעלה בשעה 10:15.>
